b'\n_START_ARTICLE_\nLions Punainen Sulka\n_START_SECTION_\nPunainen Sulka 1972\n_START_PARAGRAPH_\nSuomen lionsklubien ensimm\xc3\xa4isen suurker\xc3\xa4yksen kohteeksi valittiin sy\xc3\xb6p\xc3\xa4sairaat ja sy\xc3\xb6v\xc3\xa4n torjunta. Ker\xc3\xa4yksen tulos oli 5\xc2\xa0223\xc2\xa0684 mk. Kaikki varat lahjoitettiin Suomen Sy\xc3\xb6p\xc3\xa4yhdistykselle ja sen maakunnallisille yhdistyksille. Yli puolet varoista ohjattiin paikallisosastoille mm. potilaskotien perustamiseen. Kroonikkovalistus, opaskirjat ja sopeutumisvalmennuskurssit olivat merkitt\xc3\xa4vi\xc3\xa4 tuen saajia._NEWLINE_Kampanjan tuloksena my\xc3\xb6s viranomaiset tarkistivat asennoitumistaan sy\xc3\xb6v\xc3\xa4n takia invalidisoituneita kohtaan. He saivat saman aseman kuin muut invalidit. My\xc3\xb6s sy\xc3\xb6p\xc3\xa4potilaiden valmennuskursseihin suhtauduttiin entist\xc3\xa4 my\xc3\xb6nteisemmin.\n_START_SECTION_\nPunainen Syd\xc3\xa4n 1975\n_START_PARAGRAPH_\nVuonna 1975 lionstoiminta Suomessa t\xc3\xa4ytti 25 vuotta. Juhlavuonna Suomen lionsklubit j\xc3\xa4rjestiv\xc3\xa4t suurker\xc3\xa4yksen syd\xc3\xa4ntautien torjuntaan. Yhteisty\xc3\xb6kumppanina oli Suomen Syd\xc3\xa4ntautiliitto ja sen syd\xc3\xa4ntautien tutkimus- ja ennaltaehk\xc3\xa4isytoiminta. Klubien tempauksia tukivat Syd\xc3\xa4ntautiliiton ja sen 140 paikallisyhdistyksen Syd\xc3\xa4n-sunnuntai-tapahtumat. Ker\xc3\xa4ystulos oli 10,9 milj. mk. Yhten\xc3\xa4 ker\xc3\xa4yksen seurauksena eduskunta p\xc3\xa4\xc3\xa4tti perustaa verenpaine-toimikunnan, jonka teht\xc3\xa4v\xc3\xa4n\xc3\xa4 oli laatia ohjelma syd\xc3\xa4n- ja verisuonitautien hoidon tehostamiseksi. Punaisen Sulan tuotoilla laadittiin mm. verenpainemittaus- ja koulutusohjelma terveyden- ja sairaanhoitajille. My\xc3\xb6s tutkimus- ja seulontaprojektit saivat rahoitusta.\n_START_SECTION_\nPunainen Sulka 1984\n_START_PARAGRAPH_\nVuonna 1984 lionsj\xc3\xa4rjest\xc3\xb6 kiinnitti yleis\xc3\xb6n huomion sotainvalidien ja \xe2\x80\x93veteraanien sosiaaliseen ja taloudelliseen tilanteeseen j\xc3\xa4rjest\xc3\xa4m\xc3\xa4ll\xc3\xa4 kolmannen Punainen Sulka kampanjansa. Kampanjan avasi p\xc3\xa4\xc3\xa4ministeri Kalevi Sorsa, joka puheessaan totesi sen tarpeen ja toivoi mahdollisimman monen suomalaisen ostavan punaisen sulan. Tuloksena oli, ett\xc3\xa4 lionsklubit ker\xc3\xa4siv\xc3\xa4t 80\xc2\xa0% koko 20 milj. mk:n ker\xc3\xa4ystavoitteestaan ensimm\xc3\xa4isen viikon aikana. Ker\xc3\xa4yksen kokonaistuotto oli lopulta 26,6 milj. mk. Varoilla kunnostettiin 800 asuntoa. Lis\xc3\xa4ksi sotainvalidi- ja veteraanij\xc3\xa4rjest\xc3\xb6jen kautta jaettiin 11,6 milj. mk veteraani- ja sairaskotihankkeisiin, kuntoutukseen, virkistykseen ja veljesapuun\n_START_SECTION_\nPunainen Sulka 1990\n_START_PARAGRAPH_\nVuonna 1990 Suomen lionstoiminta t\xc3\xa4ytti 40 vuotta. Sen kunniaksi lionsklubit j\xc3\xa4rjestiv\xc3\xa4t ker\xc3\xa4yksen vammaisten hyv\xc3\xa4ksi. Ker\xc3\xa4ystuotto oli 24,4 milj. mk. Tuotosta 60\xc2\xa0% jaettiin vammaisj\xc3\xa4rjest\xc3\xb6jen valtakunnallisille hankkeille, Invalidiliitolle, N\xc3\xa4k\xc3\xb6vammaisten liitolle, Sotainvalidien keskusliitolle, Suomen MS-yhdistykselle ja Kuurojen huoltos\xc3\xa4\xc3\xa4ti\xc3\xb6lle. Kaikkiaan apua saaneita j\xc3\xa4rjest\xc3\xb6j\xc3\xa4 oli 32. Paikallisiin hankkeisiin jaettiin 40\xc2\xa0% tuotosta.\n_START_SECTION_\nPohjolan Punainen Sulka\n_START_PARAGRAPH_\nPohjoismaiden lionsj\xc3\xa4rjest\xc3\xb6t ovat tehneet yhteisty\xc3\xb6t\xc3\xa4 1950-luvulta alkaen. Vuonna 1999 ne j\xc3\xa4rjestiv\xc3\xa4t historiansa ensimm\xc3\xa4isen yhteisen varainker\xc3\xa4yskampanjan, Pohjolan punaisen Sulan. Kampanjan kohteena olivat ik\xc3\xa4ihmiset. 80\xc2\xa0% tuotosta p\xc3\xa4\xc3\xa4tettiin jakaa kansallisesti ja 20\xc2\xa0% k\xc3\xa4ytettiin yhteispohjoismaisesti vanhuusi\xc3\xa4n sairauksien tutkimukseen._NEWLINE_Kampanjan tulos Suomessa oli 32,6 milj. mk, joka muodosti yli 50\xc2\xa0% kaikissa Pohjoismaissa yhteens\xc3\xa4 ker\xc3\xa4tyst\xc3\xa4 summasta. Yhteisty\xc3\xb6ss\xc3\xa4 Puolustusvoimien kanssa my\xc3\xb6s varusmiesker\xc3\xa4yksen tuotto kohdistettiin t\xc3\xa4h\xc3\xa4n kampanjaan. Hy\xc3\xb6dynsaajina olivat veteraanij\xc3\xa4rjest\xc3\xb6t (50\xc2\xa0%) ja vanhusty\xc3\xb6t\xc3\xa4 tekev\xc3\xa4t j\xc3\xa4rjest\xc3\xb6t, Vanhusty\xc3\xb6n keskusliitto, Vanhus- ja l\xc3\xa4himm\xc3\xa4ispalvelun liitto, Folkh\xc3\xa4lsan ja Alzheimer-keskusliitto. Yhteispohjoismaisiin vanhuusi\xc3\xa4n sairauksien tutkimuksiin k\xc3\xa4ytettiin 20\xc2\xa0% kaikissa Pohjoismaissa yhteens\xc3\xa4 ker\xc3\xa4tyist\xc3\xa4 varoista.\n_START_SECTION_\nPunainen Sulka 2006\n_START_PARAGRAPH_\nPunainen Sulka 2006 ker\xc3\xa4yksen kohteena olivat lapset ja nuoret. Kampanjan tuotto oli 3,8 milj. \xe2\x82\xac. Varoja saivat Nuorten yst\xc3\xa4v\xc3\xa4t ry, Suomen Settlementtinuorten liitto ry., Barnav\xc3\xa5rdsf\xc3\xb6reningen i Finland, Suomen Lasten ja Nuorten S\xc3\xa4\xc3\xa4ti\xc3\xb6, Kirkon lapsi- ja nuorisoty\xc3\xb6, Kotitapaturmien ehk\xc3\xa4isykampanja, Lastensuojelun Keskusliitto ry. sek\xc3\xa4 lionsklubien toteuttama Lions Quest \xe2\x80\x93 el\xc3\xa4misen taitoja nuorille \xe2\x80\x93 ohjelma.\n_START_SECTION_\nPunainen Sulka 2017\n_START_PARAGRAPH_\nPunainen Sulka 2017 \xe2\x80\x93 ker\xc3\xa4yskampanjan kohteena ovat Suomen nuoret. Ker\xc3\xa4ystavoite on 5 milj. \xe2\x82\xac Ker\xc3\xa4ys on Suomen lionsklubien lahja vuonna 2017 sata vuotta t\xc3\xa4ytt\xc3\xa4v\xc3\xa4lle itsen\xc3\xa4iselle Suomelle. Sill\xc3\xa4 kunnioitetaan my\xc3\xb6s samana vuonna 100 vuotta t\xc3\xa4ytt\xc3\xa4v\xc3\xa4\xc3\xa4 kansainv\xc3\xa4list\xc3\xa4 Lions-j\xc3\xa4rjest\xc3\xb6\xc3\xa4. Kampanjalla Suomen Lions-klubit sitoutuvat v\xc3\xa4hint\xc3\xa4\xc3\xa4n 2017 tekoon Suomen nuorten hyv\xc3\xa4ksi. Ker\xc3\xa4yskumppaneita ovat Partio, Tukikummit ry, Lasten- ja nuorten s\xc3\xa4\xc3\xa4ti\xc3\xb6, Aseman lapset ry, Ehyt ry, N\xc3\xa4k\xc3\xb6vammaisten liitto ja Yeesi ry. Tukea saavat my\xc3\xb6s Suomen Lions-liiton omat nuoriso-ohjelmat, Lions Quest, Vastuu on meid\xc3\xa4n ja nuorisovaihto. 25\xc2\xa0% varoista jaetaan paikallisesti.'